**CONSILIUL LOCAL MUNICIPAL TÎRGU MUREŞ**

 **CĂMIN PENTRU PERSOANE VÂRSTNICE**

**

Figure

 *România, judeţul Mureş, Tg. Mureş, str. Evreilor Martiri, nr. 29-31, CUI 4322858*

 *Tel/fax 0365-404.480, 0732-018.986, e-mail:* *camin@tirgumures.ro**camin.mures@rdslink.ro*

 **Nr. 45 /11.01. 2017**

 **REFERAT**

 privind aprobarea **costului mediu lunar de întreținere** și a **contribuției lunare de întreținere, pentru anul 2017**, datorate de persoanele vârstnice îngrijite în

 Căminul pentru persoane vârstnice Tîrgu-Mureș-cod serviciu social 8730CR-V-I

Conform prevederilor art.25,alin.(1) din Legea Nr. 17 / 2000 privind asistenţa socială a persoanelor vârstnice, republicată, cu modificările și completările ulterioare, **“Costul mediu lunar de întreţinere** se stabileşte anual de către consiliile locale şi/sau judeţene, după caz, înainte de adoptarea bugetelor proprii.”

Potrivit alin.(4) al articolului mai sus menționat “Costul mediu lunar de întreţinere trebuie să asigure îndeplinirea nivelului standardelor minime de calitate **şi nu poate fi mai mic decât standardul minim de cost** aprobat prin hotărâre a Guvernului."Astfel, potrivit Anexei 3 la Hotărârea Guvernului Nr. 978/2015 privind aprobarea standardelor minime de cost pentru serviciile sociale şi a nivelului venitului lunar pe membru de familie în baza căruia se stabileşte contribuţia lunară de întreţinere datorată de către susţinătorii legali ai persoanelor vârstnice din centrele rezidenţiale, **standardul minim de cost/an** pentru serviciile sociale rezidenţiale destinate persoanelor vârstnice este **de 23.784 lei/an/beneficiar, respectiv 1982 lei/lună/beneficiar**.

Art.24 al Legii Nr. 17 / 2000 stipulează că “(1) Persoanele vârstnice care dispun de venituri proprii şi sunt îngrijite în căminele organizate potrivit prezentei legi, precum şi susţinătorii legali ai acestora au obligaţia să plătească lunar o contribuţie de întreţinere, stabilită pe baza costului mediu lunar de întreţinere”, iar “(2) Persoanele vârstnice care nu au venituri şi nici susţinători legali nu datorează contribuţia de întreţinere, aceasta fiind asigurată din bugetele locale sau judeţene, după caz, în limita hotărâtă de acestea.”

Conform art. 25, din Legea Nr. 17 / 2000 “**(2)** Costul mediu lunar de întreţinere se stabileşte în funcţie de gradul de dependenţă al persoanei vârstnice îngrijite şi are în vedere totalitatea cheltuielilor curente anuale ale căminului pentru persoane vârstnice, diminuate cu sumele primite din Fondul naţional unic de asigurări de sănătate, pentru finanţarea drepturilor de personal ale personalului medical şi a medicamentelor."Menționăm că nu am identificat în legislația specifică asigurărilor sociale de sănătate sursa de finanțare a drepturilor de personal ale personalului medical din asistenta sociala. Am stabilit **Standardul de cost/an din centrul rezidenţial realizat în anul 2016,** prin raportarea cheltuielilor curente totale aferente anului 2016 (inclusiv cheltuielile salariale ,așa cum prevede OUG nr.34/30 iunie 2016 de modificare a Legii nr.17/2000) ,in suma de 1.932.727,99 lei, la numărul mediu de persoane vârstnice beneficiare ale serviciilor sociale în anul 2016 ( 74) = **26.117,92 lei** (cuantum superior in procent de 9,81% standardului minim de cost/an/beneficiar stabilit prin Anexa 3 la Hotărârea Guvernului Nr. 978/2015, respectiv 23.784 lei/beneficiar/an ).

 **Costul mediu lunar de întreținere/beneficiar realizat in anul 2016** este în sumă de **2176,50 lei (**cuprinde și donațiile primate în anul 2016, în sumă de 119.624 lei, constând în alimente, aparatură electronică, mobilier, diverse obiecte de uz personal etc).

Pentru anul 2017, Standardul de cost/an va fi influențat de majorările salariale aplicabile începând cu luna decembrie 2016, conform Legii nr. 250/2016 privind aprobarea Ordonanţei de urgenţă a Guvernului nr. 20/2016 pentru modificarea şi completarea Ordonanţei de urgenţă a Guvernului nr. 57/2015 privind salarizarea personalului plătit din fonduri publice în anul 2016, prorogarea unor termene, precum şi unele măsuri fiscal-bugetare şi pentru modificarea şi completarea unor acte normative, publicată în M.O.nr.1028/21.12.2016.Aceste majorări se aplică momentan doar pentru personalul de specialitate și de îngrijire din asistența socială, urmând ca ulterior să fie inclusă și categoria profesională tehnico-administrativă din sectorul de asistență socială, care a fost omisă din legislația menționată.

Din aceste considerente ,luând în calcul toate majorările salariale, propunem aprobarea , **“Costul mediu lunar de întreţinere /beneficiar/ 2017 în cuantum de 3000 lei.Acesta crestere rezulta din cresterile fondului de salarii cu aprox.40% conform legislatiei mentionate mai sus.**

Menționez prevederile art.18 alin.(5) și (6) din OUG nr.34/2016 de modificare a Legii nr.17/2000

(5) **Cheltuielile de funcţionare a căminului pentru persoane vârstnice se asigură** cu respectarea principiului subsidiarităţii, în următoarea ordine:

**a) din venituri proprii**, încasate din contribuţii ale persoanelor vârstnice şi/sau, după caz, ale susţinătorilor legali ai acestora;

**b) din sume alocate din bugete locale** ale unităţilor/subdiviziunilor administrativ-teritoriale;

**c) din bugetul de stat** - în completarea cuantumului prevăzut la lit. a) şi b), din sume defalcate din taxa pe valoarea adăugată, în proporţie de cel mult 10% din necesarul stabilit anual de Ministerul Muncii, Familiei, Protecţiei Sociale şi Persoanelor Vârstnice, la elaborarea bugetului de stat, în baza standardelor minime de cost aprobate prin hotărâre a Guvernului, în condiţiile legii."

(6)Sumele alocate potrivit prevederilor alin. (5) lit. c), repartizate pe judeţe la propunerea Ministerului Muncii, Familiei, Protecţiei Sociale şi Persoanelor Vârstnice, se aprobă distinct prin anexă la legea bugetului de stat şi se repartizează pe unităţi administrativ-teritoriale prin decizie a directorului direcţiei generale regionale a finanţelor publice/şefului administraţiei judeţene a finanţelor publice, la propunerea agenţiei judeţene pentru plăţi şi inspecţie socială, respectiv a municipiului Bucureşti fundamentată pe baza solicitărilor autorităţilor administraţiei publice locale."

**Contribuţia lunară de întreţinere** datorată de persoanele vârstnice pentru serviciile de îngrijire furnizate în Căminul pentru persoane vârstnice Tîrgu-Mureș **a fost stabilită prin HCL municipal Tîrgu- Mures nr.11/28.01.2016 în cuantum de 505 lei.** Conform prevederilor art.25,alin.(5) din Legea Nr. 17 / 2000 “Acoperirea valorii integrale a contribuţiei lunare se stabileşte astfel:

1. persoanele vârstnice care au venituri şi sunt îngrijite în cămin datorează contribuţia lunară de întreţinere în cuantum de până la 60% din valoarea veniturilor personale lunare, fără a se depăşi costul mediu lunar de întreţinere aprobat pentru fiecare cămin;
2. diferenţa până la concurenţa valorii integrale a contribuţiei lunare de întreţinere se va plăti de către susţinătorii legali ai persoanelor vârstnice îngrijite în cămine, dacă realizează venit lunar, pe membru de familie, în cuantum mai mare de 782 lei;".

Referitor la obligația de plată de către susținătorii legali ai persoanei vârstnice îngrijite în cămine, art.93 din Legea asistenței sociale nr.292/2011 precizează că “Obligaţiile se stabilesc astfel încât să nu afecteze veniturile considerate a fi minim necesare vieţii curente a persoanei/persoanelor obligate la întreţinere, precum şi a copiilor acesteia /acestora.”

Având în vedere prevederile legale invocate, precum și nivelul scăzut al veniturilor persoanelor vârstnice beneficiare ale serviciilor sociale și susținătorilor legali ai acestora, până la stabilirea noilor niveluri ale pensiilor, **propunem menținerea pentru anul 2017 a nivelului contribuției lunare de întreținere în sumă de 505 lei.**

**În temeiul prevederilor** :

-Legii asistenței sociale nr.292/2011 cu modificările și completările ulterioare;

-Legii nr. 17/ 2000 privind asistenţa socială a persoanelor vârstnice, republicată, cu modificările și completările ulterioare;

-Ordonanței de Urgență nr.34/2016 pentru modificarea și completarea Legii nr. 17/ 2000 privind asistenţa socială a persoanelor vârstnice, republicată, cu modificările și completările ulterioare;

-Hotărârii Guvernului României nr. 886 / 2000 pentru aprobarea Grilei naționale de evaluare a nevoilor persoanelor vârstnice;

-Ordinului nr. 2126/2014 privind aprobarea Standardelor minime de calitate pentru acreditarea serviciilor sociale destinate persoanelor vârstnice, persoanelor fără adăpost, tinerilor care au părăsit sistemul de protecţie a copilului şi altor categorii de persoane adulte aflate în dificultate, precum şi pentru serviciile acordate în comunitate, serviciilor acordate în sistem integrat şi cantinelor sociale;

-Hotărârii Guvernului României nr. 978/2015 privind aprobarea standardelor minime de cost pentru serviciile sociale şi a nivelului venitului lunar pe membru de familie în baza căruia se stabileşte contribuţia lunară de întreţinere datorată de către susţinătorii legali ai persoanelor vârstnice din centrele rezidenţiale, cu modificările și completările ulterioare;

-Hotărârii Guvernului României nr. 867/2015 pentru aprobarea Nomenclatorului serviciilor sociale, precum şi a regulamentelor-cadru de organizare şi funcţionare a serviciilor sociale, cu modificările și completările ulterioare;

- Legea nr. 250/2016 privind aprobarea Ordonanţei de urgenţă a Guvernului nr. 20/2016 pentru modificarea şi completarea Ordonanţei de urgenţă a Guvernului nr. 57/2015 privind salarizarea personalului plătit din fonduri publice în anul 2016, prorogarea unor termene, precum şi unele măsuri fiscal-bugetare şi pentru modificarea şi completarea unor acte normative, publicată în M.O.nr.1028/21.12.2016

-Hotărârii Consiliului Local municipal Tîrgu- Mures nr.11/28.01.2016 privind aprobarea costului mediu lunar de intretinere si a contribuției lunare de întreținere datorate de persoanele vârstnice îngrijite în Căminul pentru persoane vârstnice Tîrgu-Mureș pentru anul 2016.

Având în vedere expunerea prezentată ,motivată de prevederile legale invocate **,**

**Propunem :**

-**Aprobarea “Costului mediu lunar de întreţinere, pentru anul 2017”**, pentru persoanele vârstnice îngrijite în Căminul pentru persoane vârstnice Tîrgu-Mureș, **în cuantum de 3000 lei/beneficiar.**

- **Aprobarea “Contribuției lunare de întreținere, pentru anul 2017”** datorată de persoanele vârstnice îngrijite în Căminul pentru persoane vârstnice Tîrgu-Mureș, **în cuantum de 505 lei.**

DIRECTOR

Căminul pentru persoane vârstnice Tîrgu-Mureș

***Dr.Anca Mariela FLOREA***

Întocmit/Redactat 2 ex.

Dr.AMF